Nhengo dzeMDC Dzoramba Dzichipambwa Munzvimbo Dzakawanda
Nyanzvi munyaya dzezvematongerwo enyika dzinoti hurumende iri kuita izvi kuda kuvhiringidza kutsvaga rutsigiro kweMDC musarudzo dzegore
Hurumende iri kuenderera mberi ichipamba uye kuita kafiramberi vanhu vanoipikisa kunyanya nhengo dzeMDC. Kubva neChishanu kwakapambwa nhengo dzeMDC dzinoti VaMorgan Komichi, mutevedzeri wemukuru munyaya dzezvekufambiswa kwemabasa, VaDennis Murira, mushandi weMDC nemudzimai wavo, Lilian, vanoona nezvekufambiswa kwemabasa muGlenorah, VaElliot Motsi, uye imwe nhengo VaShame Wakatama. Gweta riri kumirira nhengo dzeMDC, VaAlec Muchadehama, vanoti vanhu ava havazivikanwi kuti varipi sezvo mapurisa ari kuramba kutaura nezvavo. Nyanzvi munyaya dzezve matongerwo enyika dzinoti izvi zviri kuitirwa kuti MDC isakwanise kutsvaga rutsigiro musarudzo dzegore rinouya. Mutungamiri weMDC, VaMorgan Tsvangirai, vanoti nhengo dzebato ravo dzinodarika mazana matanhatu dzakapambwa nekuitwa kafiramberi mumwedzi mitatu yapfuura. Mapurisa anoti vanhu vatatu vakaurayiwawo munguva iyi. Mamwe masangano ari kudyidzana neMDC akaita seNCA uye ZINASU, ari kupinzwawo mumukanwa mamupere. Vadziddzi vaviri, Trust Nhubu naVanencio Jachi, vanoti vakapambwa muBulawayo neChina, mushure memusangano we Transparency International Zimbabwe neZIMCODD wekuzeya kutorwa kwemabasa emvura neZINWA. Jachi akaendwa naye kune imwe imba akarohwa, uyuwo Nhubu audza Blessing Zulu weStudio 7 kuti akapambwa akarohwa ndokusiiwa kuTsholotsho makiromita anopfuura zana nemakumi maviri nemashanu kubva kuBulawayo. Zvichakadaro gweta riri kumiririra dzimwe nhengo dzeMDC, VaAlec Muchadehama, vaudza mutori wenhau dzeStudio7, Blessing Zulu kuti mapurisa ari kuramba achivandudza mhosva dzavari kupomera vanhu vavari kumirira avo vari muhusungwa. Dzimwe Nhau Kubva kuStudio 7...